Προϊόντα και υπηρεσίες το 2014

Οι δραστηριότητες της Υπηρεσίας διακρίνονται σε πέντε κεντρικούς τομείς: διαρκής στήριξη, ειδική στήριξη, έκτακτη στήριξη, στήριξη όσον αφορά την πληροφόρηση και την ανάλυση και στήριξη σε τρίτες χώρες. Διαρκής στήριξη: Όσον αφορά την επιμόρφωση, η Υπηρεσία διοργάνωσε 13 μαθήματα για την επιμόρφωση εκπαιδευτών και τρεις περιφερειακές επιμορφωτικές εκδηλώσεις, ανέπτυξε μία νέα επιμορφωτική ενότητα και επικαιροποίησε τέσσερις ήδη υπάρχουσες, κατήρτισε δύο εγχειρίδια επιμόρφωσης και μία ετήσια έκθεση επιμόρφωσης βασισμένη στον «θάλαμο επιμόρφωσης» (training cockpit), διοργάνωσε το «ετήσιο διδακτικό σεμινάριο» (Annual Didactic Seminar), μία επιμορφωτική εκδήλωση σχετικά με τις συνεδριάσεις των εθνικών σημείων επαφής και δρομολόγησε τη διαδικασία πιστοποίησης για το σύστημα επιμόρφωσης της Υπηρεσίας. Οι εργασίες της Υπηρεσίας σχετικά με την ποιότητα των διαδικασιών και των αποφάσεων που αφορούν το άσυλο περιλάμβαναν θεματική απεικόνιση της πρόσβασης στη διαδικασία, προσδιορισμό των ατόμων με ειδικές ανάγκες και των ατόμων που χρήζουν ειδικών διαδικασιών, δημοσίευση σχετικά με το εργαλείο ποιότητας όσον αφορά τις προσωπικές συνεντεύξεις, διοργάνωση τριών θεματικών συνεδριάσεων, οκτώ συνεδριάσεων των ομάδων εργασίας και μίας συνεδρίασης των εθνικών σημείων επαφής με θέμα την ποιότητα. Η Υπηρεσία ενίσχυσε περαιτέρω τη συνεργασία της με τα μέλη των δικαστηρίων, διοργανώνοντας μια ετήσια διάσκεψη και τρεις συνεδριάσεις εμπειρογνωμόνων και αναπτύσσοντας ένα πρακτικό εργαλείο σχετικά με το άρθρο 15, στοιχείο γ), της οδηγίας για τις ελάχιστες απαιτήσεις ασύλου. Όσον αφορά τον τομέα της εμπορίας ανθρώπων, η Υπηρεσία υπήρξε ο συντονιστικός φορέας από τον Οκτώβριο του 2012 έως τον Οκτώβριο του 2014 της έκθεσης για τις «Κοινές δραστηριότητες», την οποία κατάρτισαν οι οργανισμοί στον τομέα της Δικαιοσύνης και των Εσωτερικών Υποθέσεων για την αντιμετώπιση της εμπορίας ανθρώπων, και διοργάνωσε μία συνεδρίαση εμπειρογνωμόνων. Όσον αφορά τον τομέα των ασυνόδευτων ανηλίκων, η Υπηρεσία διοργάνωσε μια διάσκεψη πρακτικής συνεργασίας και τέσσερις θεματικές συνεδριάσεις. Επιπλέον, δρομολογήθηκαν μια δημοσίευση σχετικά με την αναζήτηση οικογενειών και η αξιολόγηση της δημοσίευσης «EASO age assessment practice in Europe» (Πρακτικές της EASO για τον προσδιορισμό της ηλικίας στην Ευρώπη). Όσον αφορά τις πληροφορίες σχετικά με τη χώρα καταγωγής (Country of Origin Information — COI), η Υπηρεσία ανέπτυξε περαιτέρω τη διαδικτυακή πύλη COI, η οποία χρησιμοποιήθηκε από 580 ενεργούς χρήστες, δημιούργησε τέσσερα νέα συγκεκριμένα δίκτυα COI για το Ιράν, το Ιράκ, τη Ρωσία και το Αφγανιστάν, διοργάνωσε δύο συνεδριάσεις, τέσσερις εκδηλώσεις επιμόρφωσης για τους εθνικούς διαχειριστές της κοινής διαδικτυακής πύλης, δύο συνεδριάσεις του στρατηγικού δικτύου COI και 13 εργαστήρια και σεμινάρια για συγκεκριμένες χώρες. Επίσης, η Υπηρεσία κατήρτισε δύο εκθέσεις COI (για τη Σομαλία και την Τσετσενία), καθώς και το έγγραφο «Tools and tips for online COI research» (Εργαλεία και συμβουλές για τη διαδικτυακή έρευνα που αφορά τις πληροφορίες σχετικά με τη χώρα καταγωγής). Ειδική στήριξη: Ειδική στήριξη παρασχέθηκε στην Ιταλία και έτσι ολοκληρώθηκε η υλοποίηση του σχεδίου ειδικής στήριξης που είχε αρχίσει το 2013 και από τον Ιούνιο του 2014 στην Κύπρο. Η Υπηρεσία οργάνωσε έξι πιλοτικά έργα σχετικά με την κοινή επεξεργασία των αιτήσεων ασύλου και έξι συνεδριάσεις πρακτικής συνεργασίας σχετικά με τα εργαλεία παροχής στήριξης, τον σχεδιασμό για περιπτώσεις έκτακτης ανάγκης, την μετεγκατάσταση και την υποδοχή. Η Υπηρεσία συμμετείχε στο ετήσιο φόρουμ για τη επανεγκατάσταση και μετεγκατάσταση, ενώ ολοκληρώθηκε η χαρτογράφηση των κύκλων επανεγκατάστασης στα κράτη μέλη. Επιπροσθέτως, η Υπηρεσία, σε συνεργασία με άλλους ενδιαφερομένους, υλοποίησε οκτώ δράσεις στο πλαίσιο της ειδικής ομάδας «Μεσόγειος». Έκτακτη στήριξη: Η Υπηρεσία παρείχε έκτακτη στήριξη στην Ελλάδα και στη Βουλγαρία, ολοκληρώνοντας την υλοποίηση των αντίστοιχων επιχειρησιακών σχεδίων. Η Υπηρεσία διοργάνωσε δύο συνεδριάσεις των εθνικών σημείων επαφής της δύναμης επέμβασης για το άσυλο. Στήριξη όσον αφορά την πληροφόρηση και την ανάλυση: Η Υπηρεσία δημοσίευσε την ετήσια έκθεσή της σχετικά με την κατάσταση του ασύλου στην ΕΕ κατά το 2013, με δεδομένα προερχόμενα από 40 ενδιαφερομένους περίπου. Επιπροσθέτως, η Υπηρεσία κατήρτισε τρεις τριμηνιαίες εκθέσεις για το άσυλο, 12 μηνιαίες εκθέσεις για το άσυλο και επτά εκθέσεις ad hoc. Πέραν αυτών, η Υπηρεσία διοργάνωσε δύο συνεδριάσεις με την ομάδα παροχής στατιστικών, υλοποίησε πλήρως το δεύτερο στάδιο του συστήματός της που αφορά την έγκαιρη προειδοποίηση και ετοιμότητα και κατήρτισε πρόταση για το τρίτο στάδιο του συστήματος. Στήριξη σε τρίτες χώρες: Η Υπηρεσία άρχισε την υλοποίηση της στρατηγικής εξωτερικής διάστασης, ιδίως μέσω της υλοποίησης έργου στο πλαίσιο του Ευρωπαϊκού Μηχανισμού Γειτονίας και Εταιρικής Σχέσης με την Ιορδανία, την Τυνησία και το Μαρόκο. Η Υπηρεσία εγκαθίδρυσε ένα δίκτυο εξωτερικής διάστασης και διοργάνωσε δύο συνεδριάσεις πρακτικής συνεργασίας, ενώ μεταφράστηκε στα αραβικά το εγχειρίδιο επιμόρφωσης της Υπηρεσίας. Όσον αφορά την οργάνωσή της και τη συνεργασία με τους ενδιαφερομένους, η Υπηρεσία διοργάνωσε τρεις συνεδριάσεις του διοικητικού συμβουλίου της, ενέκρινε τρεις αποφάσεις του διοικητικού συμβουλίου, υπέγραψε συμφωνία εργασίας με τον οργανισμό eu-LISA, διοργάνωσε την τέταρτη συνεδρίαση του συμβουλευτικού φόρουμ και πραγματοποίησε διαβουλεύσεις με την κοινωνία των πολιτών για διάφορα θέματα. Το 2014 η Υπηρεσία προήδρευσε του δικτύου των οργανισμών ΔΕΥ, στο πλαίσιο του οποίου διοργάνωσε τρεις συνεδριάσεις της ομάδας επαφών και τη συνεδρίαση των επικεφαλής των οργανισμών ΔΕΥ. Τέλος, η Υπηρεσία ενίσχυσε την εσωτερική και εξωτερική επικοινωνία της: εγκρίθηκε η στρατηγική επικοινωνίας, δημοσιεύονταν τακτικά δελτία Τύπου και ενημερωτικά δελτία, ενώ διοργανώθηκε και ενημερωτική ημερίδα για την Υπηρεσία στα κράτη μέλη και στο Ευρωπαϊκό Κοινοβούλιο. Το 2014 άρχισε η εξωτερική αξιολόγηση της Υπηρεσίας.